Danmark er langt efter de fleste lande i Vesteuropa, når det gælder om at bruge elektricitet i den grønne omstilling. Det gælder inden for så forskellige områder som transport, varmeproduktion, industri og landbrug.

Nye tal fra EU’s statistiske kontor, Eurostat, placerer Danmark på en beskeden plads som nummer 32 ud af 40 europæiske lande, når det gælder andelen af el ud af det samlede energiforbrug – lige efter Ukraine og lige før Holland. Og kigger man kun på vesteuropæiske lande, er Danmark næsten helt sidst i feltet.

Det er et stort problem, fordi det mindsker vores mulighed for at nå målene i Paris-aftalen, siger Kristian Ruby, direktør for den europæiske brancheorganisation for elproducenter, Eurelectric.